Nos Johannes, Dei gratia Matisconensis episcopus, notum facimus universis presentibus et futuris quod Poncetus de Barberesches, domicellus, in nostra propter hoc presentia constitutus recognovit se accepisse in feudum a venerabilibus et religiosis viris Yvone, Dei gratia abbate, et conventu Cluniacensi, partem suam et omne jus quod habet in nemoribus de la Vevre et de Cicons, sitis inter urmum de la Corbote et vallam (sic) de Jous et inter sarrerias Berziaci castri et viam de Monmin, que tendit versus Berziaci villam. Item recognovit se accepisse similiter a dictis abbate et conventu Cluniacensi in feodum partem suam et omne jus quod habet in tachiis sitis inter dictum Montem de Chauz et dictam viam que tendit versus Berziaci villam; pro hac autem acceptione dicti feodi recognovit dictus P., domicellus, se recepisse a dictis abbate et conventu Cluniacensi quatuor libras Viennensium in pecunia numerata. Asserens etiam dictus Pontius, domicellus, per juramentum coram nobis corporaliter prestitum, quod a nemine prius tenebat in feodum omnia supradicta. In cujus rei testimonium, ad instanciam dicti Ponceti, domicelli, sigillum nostrum presentibus duximus apponendum. Datum anno Domini Mº CCº LXº tercio, mense junii.